**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.04.2019, ora 08.00 –13.04.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.04.2019, ora 7.00**

**RÂURI**

**Debitele au fost, în general, în creştere,** ca urmare a efectului combinat al precipitațiilor prognozate, cedării apei din stratul de zăpadă și propagării, exceptând râurile din bazinele hidrografice: Vișeu, Iza, Tur, Lăpuș și Someșul Mare unde au fost în scădere.

Pe râurile din bazinul Bârlad, bazinul superior al Mureșului, bazinul superior și mijlociu al Oltului, pe afluenții Prutului și cele din Dobrogea, debitele au fost staționare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vișeu, Firiza, Prahova, Bistrița, Putna și Buzău,bazinele superioare ale Crișului Repede, Bârzavei, Carașului și Nerei, pe cursul Jiului și mai mici (sub 30%) pe râurile din bazinele: Moravița, Vedea, Bârlad și afluenții Prutului.

 Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în creştere** ca urmare a efectului combinat al precipitațiilor prognozate, cedării apei din stratul de zăpadă din zona montană și propagării.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale și creșteri mai însemnate de niveluri și debite pe unele râuri mici din sud-estul țării datorită precipitațiilor lichide mai însemnate cantitativ pognozate.

**DUNĂRE**

**Debitul la intrarea în ţară** (secţiunea Baziaş) în intervalul 12-13.04.2019 **a fost în creştere, având valoarea de 5100 m3/s**, sub media multianuală a lunii **aprilie (7900 m3/s).**

**În aval de Porţile de Fier debitele au fost în creștere pe sectoarele Gruia – Tr. Măgurele și Oltenița – Vadu Oii și relativ staționare pe sectoarele Zimnicea – Giurgiu și Brăila – Tulcea**.

**Debitul la intrarea în ţară** (secţiunea Baziaş) **va fi în creştere (5300 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 12.04.2019, ora 08.00 –13.04.2019, ora 06.00**

**În ţară,** vremea s-a menținut în general închisă, iar regimul termic a fost caracterizat de valori diurne, apropiate de cele specifice datei în nord-vest și local în centru, și mai coborâte decât acestea în restul teritoriului, înregistrându-se în special în est și în sud-vest temperaturi cu până la 7...8 grade mai mici decât mediile multianuale. Temporar s-au semnalat ploi ce au avut mai ales caracter de aversă în mare parte din țării, iar izolat în vest și sud-vest au fost însoțite de descărcări electrice. Cantitățile de apă înregistrate până la ora 06 au fost mai însemnate în vestul, sud-vestul și sudul țării precum și în zona Carpaților Occidentali unde, pe arii restrânse s-au depășit 10...15 l/mp și izolat 20 l/mp. La munte a plouat, însă la altitudini de peste 1700m temporar a nins. Vântul a suflat slab și moderat, cu unele intensificări pe crestele montane, iar la cote mai reduse, în prima parte a intervalului local în estul și centrul teritoriului. Mai era strat de zăpadă la munte, care măsura la ora 21 în platformele stațiilor meteorologice până la 187 cm în Masivul Făgăraș (Bâlea Lac). Temperaturile maxime s-au încadrat între 5 grade la Suceava și Rădăuți și 19 grade la Deva, iar la ora 6.00 erau 4 grade la Întorsura Buzăului și 11 grade la Sulina, Constanța-dig, Sfântu-Gheorghe(deltă) și Constanța.

**La Bucureşti, v**remea a fost în general închisă, din a doua parte a nopții a plouat, iar vântul a suflat slab și moderat. Temperatura maximă, deși în creștere ușoară față de ziua anterioară s-a menținut mai coborâtă decât cea climatologic specifică datei, înregistrându-se 14 grade la Afumați și 15 grade la Băneasa și Filaret. La ora 06.00, erau 7 grade la toate stațiile meteorologice.

**3. Prognoza meteorologică în intervalul 13.04.2019, ora 08.00 –14.04.2019, ora 08.00**

**În ţară,** vremea va fi în continuare închisă și temporar va ploua, în jumătatea de sud a țării și pe arii mai restrânse în rest. Ploile vor fi și sub formă de aversă, pe spații mici posibil vor fi însoțite de descărcări electrice, iar cu o probabilitate mai mare în sud-est cantitățile de apă ce se vor înregistra vor depăși local 15 l/mp și izolat 20...25 l/mp. La munte, îndeosebi la peste 1700 m altitudine, precipitațiile vor fi sub formă de ninsoare. Vântul va sufla slab și moderat, cu intensificări temporare la munte, iar la cote mai reduse local și în sud-estul teritoriului. Temperaturile maxime vor fi cuprinse între 6 și 16 grade, iar cele minime se vor situa între 3 și 10 grade.

**La Bucureşti,** cerul va fi noros, temporar va ploua, iar vântul va sufla în general moderat în prima parte a intervalului apoi va slăbi treptat în intensitate. Temperatura maximă va fi de 10...11 grade, iar cea minimă va fi de 7...8 grade.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 12 aprilie 2019, ora 20.00 – 13 aprilie 2019, ora 20.00.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MODERAT (2)** | **RISC REDUS (1)** |
| **BUCEGI** | **RISC MODERAT (2)** | **RISC REDUS (1)** |
| **ȚARCU – GODEANU şi PARÂNG - Șureanu** | **RISC MODERAT (2)** | **FĂRĂ STRAT** |
| **Grupa Nordică a Carpaților Orientali****(zona Munților Rodnei) şi Grupa Centrală a Carpaților Orientali (zona Munțiilor Călimani – Bistriței - Ceahlău)** | **RISC MODERAT (2)** | **FĂRĂ STRAT** |

**Evoluția vremii în ultimele 24 de ore:**

Vremea a fost apropiată de regimul termic normal al aceastei perioade. Cerul a fost temporar noros. Local s-au semnalat precipitații mixte, ninsori în zonele înalte și ploi la altitudini joase, mai ales în Carpații Meridionali și Occidentali. Vântul a suflat slab și moderat, cu unele intensificări temporare în zona de creastă. Local s-a semnalat ceață. Stratul de zăpadă a scăzut cu până la 3 cm în toate masivele, cu excepția zonei înalte din vestul Meridionalilor și din Apuseni unde a crescut ușor.

**Grosimea stratului de zăpadă în 12.04.2019, ora 15.00:**

Carpații Meridionali: 188 cm Bâlea-Lac, 136 cm Vf. Omu, 73 cm Vf. Țarcu, petice la Păltiniș, Sinaia, Cuntu.

Carpații Orientali: 68 cm Vf. Lăcăuți, 60 cm Vf. Călimani, 30 cm Vf. Ceahlău-Toaca, 4 cm Iezer - Vf. Pietrosul Rodnei, petice la Bucin.

Carpații Occidentali: 6 cm Vf. Vlădeasa, petice la Stâna de Vale, Semenic și Vlădeasa cota 1400 m.

**EVOLUŢIA VREMII ÎN INTERVALUL: 12.04.2019 ora 20 – 13.04.2019 ora 20:**

Vremea va fi normală termic. Cerul va fi temporar noros. Pe arii relativ extinse în Meridionali și Apuseni și local în rest se vor semnala precipitații ce vor avea și caracter de aversă, ploi la altitudini joase și lapovițe și ninsori la altitudini de peste 1500 m. Pe arii restrânse cantitățile de apă pot depăși 10-15 l/mp în vestul Carpaților Meridionali și în sudul celor Occidentali. Vântul va sufla slab și moderat, cu intensificări temporare pe creste din sector predominant estic.

 **Temperaturi prognozate:**

 Peste 1800 m: temperaturi minime: -5 la -1 gr.C; temperaturi maxime: -3 la 1 gr.C

 Sub 1800 m: temperaturi minime: -1 la 3 gr.C; temperaturi maxime: 1 la 7 gr.C

 **STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș:**

**La altitudini mai mari de 1800 m: RISC MODERAT (2)**

La peste 1800 m, răcirea vremii va duce la consolidarea stratului umezit și în mare parte compactat. Spontan se mai pot declanșa curgeri de suprafață, sau avalanșe de mici dimensiuni. Pe pantele înclinate unde mai există acumulări însemnate de zăpadă, la supraîncărcări mari, inclusiv cu precipitații lichide sau mixte, se pot declanșa avalanșe care să angreneze o parte mai mare din strat.

**La altitudini mai mici de 1800 m: RISC REDUS (1)**

Între 1500-1800 m va mai ninge local dar în ansamblu stratul își va continua procesul de topire. Izolat, între 1600 și 1800 de metri, se mai pot declanșa avalanşe pe pantele mai înclinate unde s-au menținut depozite vechi de zăpadă. Se pot declanșa spontan și izolat avalanşe de topire. La altitudini mai mici de 1600 m stratul este discontinuu sau topit.

 **b). în masivul Bucegi:**

**La altitudini mai mari de 1800 m: RISC MODERAT (2)**

La altitudini mai mari de 1800 m, stratul de zăpadă este în general stabilizat iar răcirea vremii va ajuta la consolidarea lui. Spontan se mai pot declanșa curgeri de suprafață. Pe pantele înclinate unde mai există acumulări însemnate de zăpadă, la supraîncărcări mari, inclusiv cu precipitații lichide sau mixte, se pot declanșa avalanșe care să angreneze o parte mai mare din strat.

**La altitudini mai mici de 1800 m: RISC REDUS (1)**

Între 1500-1800 m va mai ninge local dar în ansamblu stratul își va continua procesul de topire. Izolat, între 1600 și 1800 de metri, se mai pot declanșa avalanşe pe pantele mai înclinate unde s-au menținut depozite vechi de zăpadă. Se pot declanșa spontan și izolat avalanşe de topire. La altitudini mai mici de 1600 m stratul este discontinuu sau topit.

 **c).** **în masivele Țarcu – Godeanu şi masivul Parâng – Șureanu:**

**La altitudini mai mari de 1800 m: RISC MODERAT (2)**

La peste 1800 m, ușoara răcire a vremii va duce la consolidarea stratului umezit și în mare parte compactat. Spontan se mai pot declanșa curgeri de suprafață, sau avalanșe de mici dimensiuni. Pe pantele înclinate unde mai există acumulări însemnate de zăpadă, la supraîncărcări mari, inclusiv cu precipitații lichide sau mixte, se pot declanșa avalanșe care să angreneze o parte mai mare din strat.

**d). în Grupa Nordică a Carpaților Orientali (zona Munților Rodnei) şi în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC MODERAT (2)**

La altitudini de peste 1800 m, stratul este umezit și în general consolidat. Precipitațiile mixte vor conduce la umezirea suplimentară a stratului. În cazuri izolate, pe pantele înclinate unde există acumulări mai însemnate de zăpadă, mai ales la supraîncărcări, există riscul de declanșare a avalanșelor.

 **Notă:**

**RISC MODERAT -** cod galben (**2**) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Prut-Bârlad** informează despre **apariţia unei spume albe pe lacul Ac. Rediu, jud Iaşi, din cauze necunoscute, la 12.04.2019, ora 13.40**. Formarea spumei în acumularea Rediu a fost cauzată de valuri, în urma acţiunii intermitente a vântului asupra stratului de apă de la suprafaţa lacului; SGA Iaşi a continuat cercetarile. Poluarea nu s-a confirmat.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la 11.04.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**GNM-CJ Covasna,** informează că recent, în luna martie 2019, **în zona Comandău, jud. Covasna au avut loc acţiuni de braconaj al broaştelor (acestea fiind capturate în vederea comercializării picioarelor).** A fost demarat un control, împreună cu reprezentanţi ai A.N.A.N.P - Serviciul Teritorial Covasna, ai I.P.J. Covasna şi ai Postului de Poliţie Comandău, în timpul căruia a fost identificată persoana care comercializa broaște, la 11.04.2019. Întrucât, specia de amfibieni (Rana arvalis), recoltată din zona respectivă, este inclusă în anexa 4A conform OUG 57/2007, ca specie protejată, fiind interzisă orice formă de colectare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului biologic, se va înainta o sesizare către organele de urmărire penală care au competențe, potrivit legii.

**GNM-CJ Constanţa informează că în urma inspecţiei din zona plajei Vadu, din com. Corbu, jud. Constaţa, la 26.03.2018**, s-a constatat că în zona respectivă se află o cantitate de pământ şi nisip posibil contaminate cu reziduuri de hidrocarburi, într-o zonă adiacentă iazului de decantare de la Vadu. S**-**au prelevat probe şi urmează să primească rezultatele, ca urmare a apariţiei unor pete de hidrocarburi în apropiere de traseul de transport a conductelor OMV Petrom. A fost identificat proprietarul terenului şi a fost încheiat un act de constatare în care au fost stabilita două măsuri cu termen maxim de realizare 1.04.2019, în ceea ce priveşte efectuarea de analize a solului şi prezentarea de documente. Din emiterea buletinului de analiză şi analizarea documentelor solicitate, s-au constatat depăşiri a parametrilor fizico-chimici astfel că **OMV Petrom a fost amendată cu suma de 60.000 Ron**, conform legislaţiei în vigoare.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 11.04.2019 - 12.04.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE